**РЕПУБЛИКА БЪЛГАРИЯ**



**ОБЛАСТ ПЛЕВЕН**

**ОБЩИНА НИКОПОЛ**

**МОТИВИ КЪМ ПРОЕКТ НА „НАРЕДБА ЗА ОПРЕДЕЛЯНЕ РАЗМЕРА НА МЕСТНИТЕ ДАНЪЦИ НА ТЕРИТОРИЯТА НА ОБЩИНА НИКОПОЛ“**

В съответствие с разпоредбите на чл. 28, ал. 2 от Закона за нормативните актове, към проекта на „Наредба за определяне размера на местните данъци на територията на община Никопол“, прилагаме съответните мотиви, както следва:

* **Причини, които налагат приемането предложения проект на наредба по чл. 1, ал. 2 от ЗМДТ**

Съгласно разпоредбата на чл. 1, ал. 2 от Закона за местните данъци и такси /ЗМДТ/, общинският съвет определя с наредба размера на местните данъци при условията, по реда и в границите определени с него. Тази разпоредба в Закона за местните данъци и такси е продиктувана от въвеждането на конституционното изискване на чл. 141, ал. 3 от Конституцията на Република България, съгласно който общинският съвет определя данъци при условия, по реда и границите, установени със закон. С оглед защита на обществения интерес тези правомощия на общинския съвет се лимитират от минимални и максимални граници, установени от законодателя за всеки вид местен данък.

С предоставянето на общините на правото да определят размерите на местните данъци се продължава процеса на финансовата децентрализация и се укрепва местното самоуправление, тъй като най-голямо значение за развитието на процеса е засилването на финансовата самостоятелност и автономност на общините. Местните данъци по своя характер представляват имуществени данъци.

На територията на община Никопол действа „Наредба за определяне размера на местните данъци на територията на община Никопол“, приета с Решение № 41/29.02.2008 г., изменена и допълнена с Решение № 156/30.01.2009 г., Решение № 287/29.01.2010 г., Решение № 414/31.01.2011 г., Решение № 17/21.12.2011 г., Решение № 225/18.12.2012 г., Решение № 397/16.12.2013 г., Решение № 172/20.12.2016 г.

В редакцията си към днешна дата, наредбата в доста от своите разпоредби противоречи на Закона за местните данъци и такси, тъй като последната е претърпяла редица изменения и допълнения от датата на последната редакция на наредбата. Привеждането на подзаконовия нормативен акт в съответствие с нормативния акт от по-висок ранг ще наложи изменения в много от текстовете и създаване на нови норми в местната наредба, което би довело до промяна в поредността на разпоредбите и би създало трудности и объркване при прилагането й.

Друго съществено основание, което налага отмяната на настоящата и приемане на нова наредба е наличието на административнопроизводствен порок от характер, който не може да бъде саниран, а именно при приемането на действаща наредба, същата не е подложена на обществено обсъждане, съответно не са изготвени мотиви налагащи и обосноваващи приемането й в съответствие с императивното изискване на чл. 28, ал. 1 от Закона за нормативните актове. Предназначението на всяка правна норма /законова и подзаконова/ е да регулира определена категория и вид обществени отношения като засяга неограничен кръг лица. Поради това нормите, които гарантират провеждането на такава процедура, която съответства на изискванията за обоснованост, стабилност, откритост и съгласуваност, са императивни и нарушаването им при всички случаи е съществено. Не е предоставен гарантираният от законовата процедура ред, който дава възможност на всички заинтересовани лица да предоставят своите предложения и становища по проекта на наредбата, ръководейки се от мотивите за нейното приемане.

* **Цели, които се поставят с наредбата**
* Проектът на наредбата има за цел да бъде в съответствие със Закона за местните данъци и такси с цел да се избегне евентуална колизия между текстовете на наредбата и закона.
* Създаване на подзаконови нормативни разпоредби, съответстващи на нормативните актове от по-висока степен и гарантиращи изпълнението на Наредбата за определяне на местните данъци на територията на община Никопол.
* **Очаквани резултати**

Чрез прилагането на новата Наредба ще се синхронизират и уеднаквят материалните норми, предвидени в разпоредбите на Наредбата за определяне на местните данъци на територията на община Никопол и съответните такива в ЗМДТ.

* **Финансови средства, необходими за прилагането на „Наредба за определяне на местните данъци на територията на община Никопол“.**

Прилагането на текстовете на Наредбата не е свързано с разходване на допълнителни финансови средства от бюджета на Общината. Прилагането на подзаконовите нормативни актове на Общински съвет – Никопол, се осъществява от определени за това служители на община Никопол, в рамките на техните задължения.

* **Анализ за съответствие с правото на Европейския съюз:**

Предложеният проект на „Наредба за определяне на местните данъци на територията на община Никопол“ е в съответствие с разпоредбите на Европейската харта за местно самоуправление и с въвеждането на разпоредбите на Директива 2016/1164 на Съвета за установяване на правила срещу практиките за избягване на данъци, които пряко засягат функционирането на вътрешния пазар в националното данъчно законодателство и не противоречат на норми от по-висока йерархия и на европейското законодателство.

**ВНОСИТЕЛ:**

**ИВЕЛИН САВОВ**

***Кмет на община Никопол***